《感寓 其七十五》
明代·朱诚泳

绝代有佳人，盈盈擅风流。裹头初入室，丑妇争为仇。

君看技术初，忌嫉交怨尤。文人亦相轻，诋斥多不侔。

孙庞初共学，藏修亦同谋。忌心一以兴，对面操戈矛。

安得万黄鸟，九鼎荐为羞。坐令天下人，其心同休休。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。